‘গলাটা টিপে ধরলে এখনও পর্যন্ত তৃণমূলের দুধ বেরোবে,’ শুভেন্দুকে আক্রমণ শওকতের

ভাঙড়: দক্ষিণ ২৪ পরগনার (South 24 Pargana) ভাঙড়ের পাকাপোল এলাকায় ক্যানিং পূর্বের বিধায়ক শওকত মোল্লার উদ্যোগে আয়োজিত তৃণমূলের কর্মী সম্মেলন ছিল রবিবার। সম্মেলনে উপস্থিত ছিলেন প্রায় কয়েক হাজার কর্মী-সমর্থক। পাশাপাশি চিকেন মাংস, সাদা ভাত, সবজি, এবং ডালের মেনুতে আয়োজন করা হয় বিশাল মধ্যাহ্নভোজের। কর্মীরা মাঠের ধারে বসে খাওয়া-দাওয়া উপভোগ করেন, রীতিমতো পিকনিকের চেহারা নেয়।

এদিন সম্মেলনে উপস্থিত ছিলেন যাদবপুরের সাংসদ সায়নী ঘোষ। ক্যানিং পূর্বের বিধায়ক শওকত মোল্লা এবং ভাঙড়ের তৃণমূল নেতৃত্ব। কর্মী সম্মেলন মঞ্চে বক্তব্য রাখতে গিয়ে একযোগে শুভেন্দু অধিকারী ও দিলীপ ঘোষকে আক্রমণ করে শওকত মোল্লা।

আরও পড়ুন: হাসনাবাদে নিখোঁজ তরুণ ক্রিকেটারের মৃত্যু ঘিরে ঘনাচ্ছে রহস্য

শওকত মোল্লা বলেন, ”আর একটা গাদ্দার আছে শুভেন্দু অধিকারী। জ্বালা করছে, গত কয়েকদিন আগে আমি বলেছিলাম বিজেপির কয়েকটা পাঁঠা আছে। এই পাঁঠাগুলো প্রতিদিন বাংলাকে বিপাকে পরিচালিত করতে চাইছে। আমি একটু পাঁঠা বলেছি তাই খুব কষ্ট হচ্ছে। ও আমাকে বলছে আমি সিপিএম থেকে এসেছি। আর তুই তো তৃণমূল কংগ্রেস থেকে এসেছিস, তোর গলাটা টিপে ধরলে এখনও তৃণমূল কংগ্রেসের দুধ বেরিয়ে যাবে।”

অপরদিকে, দিলীপ ঘোষকে চাঁচাছোলা ভাষায় আক্রমণ করে শওকত মোল্লা। দিলীপ প্রসঙ্গে বলেন, ‘আর একটা হেরো পাগলা আছে তাঁর নাম দিলীপ ঘোষ।’

শওকত মোল্লার করা মন্তব্যের পরিপ্রেক্ষিতে বিজেপি নেতা সুনিপ দাশ বলেন, ‘সিপিআইএমের গুন্ডা ছিল বর্তমানে তৃণমূলে বড় বড় কথা বলছে। শওকত মোল্লা বলছে শুভেন্দুদার গলা টিপলে তৃণমূলের দুধ বার হবে। শুভেন্দু অধিকারীর নয় শওকত মোল্লার নাক টিপলে সিপিআইএমের পচা রক্ত বার হবে। আর দিলীপ ঘোষ কেমন কোন কোম্পানিতে চাকরি করেন অভিষেক ব্যানার্জি মমতা ব্যানার্জির কাছে শোনার পরামর্শ দিলেন।’