রং বদলাচ্ছে ভাঙড়! ISF ছেড়ে তৃণমূলে যোগদান কর্মীদের

ভাঙড়: বিধানসভা নির্বাচনের আগে রং বদলাচ্ছে ভাঙড়ের (Bhangar) রাজনীতি। আর এবার ইন্ডিয়ান সেকুলার ফ্রন্ট (ISF)-এর নেতা-কর্মীদের দলবদল ঘিরে চর্চা শুরু হয়েছে। কারণ বৃহস্পতিবার ক্যানিং পূর্বের বিধায়ক শওকত মোল্লার (Shawkat Mollah) হাত ধরে বেশ কয়েকজন আইএসএফ কর্মী তৃণমূলে (Trinamool Congress) যোগ দেন। এদিন ভাঙড়-২ ব্লকের জয়পুরে একটি কর্মীসভা করেন তিনি।

সভায় বক্তব্য রাখতে গিয়ে শওকত মোল্লা বলেন, “তৃণমূলের ছেলেরা আজ ঘরে ফিরছে। দলের সকলের সঙ্গে সমন্বয় রেখে তারা আগামী দিনে ভাঙড়ের উন্নয়নে কাজ করবে। আমি সকলকে আহ্বান জানাই, উন্নয়নের স্বার্থে আইএসএফ ছেড়ে তৃণমূলে আসুন।” এই সভাতেই বেশ কয়েকজন আইএসএফ নেতা-কর্মী তৃণমূলে যোগ দেন। শওকত মোল্লার মতে, এই দলত্যাগ প্রমাণ করছে যে, ভাঙড়ের মানুষ উন্নয়ন চান, সংঘর্ষ নয়।

আরও পড়ুন: নবম শ্রেণীর ছাত্রীকে ব্ল্যাকমেল করে ধর্ষণ, ধৃত প্রতিবেশী দাদু

তবে কর্মীদের তৃণমূলে যোগদানকে গুরুত্ব দিতে নারাজ আইএসএফ নেতৃত্ব। আইএসএফের জেলা পরিষদের সদস্য রাইনুর হক এই ঘটনাকে ‘লোক দেখানো’ বলে কটাক্ষ করেছেন। তাঁর বক্তব্য, “লোক দেখানো জয়েনিং করিয়ে আমাদের কর্মীদের মনোবল দুর্বল করা যাবে না। ভয় দেখিয়ে তৃণমূল ভাঙড় দখল করতে পারবে না।”

তিনি আরও বলেন, গত কয়েক মাস ধরে ভাঙড়ে শাসক দলের বিরুদ্ধে একাধিক আন্দোলনে নেতৃত্ব দিয়েছে আইএসএফ। তাই রাজনৈতিক চাপে পড়ে তৃণমূল এখন আইএসএফ কর্মীদের ভাঙাতে চাইছে। তবে সাধারণ মানুষ সব দেখছে এবং সঠিক সময়ে তার জবাব দেবে।